**I Z V J E Š T A J**

**O SPROVEDENOJ JAVNOJ RASPRAVI O**

**NACRTU ODLUKE O PRAVIMA IZ SOCIJALNE I DJEČJE ZAŠTITE**

Shodno odredbama Odluke o učešću lokalnog stanovništva u vršenju javnih poslova („Sl.list CG – opštinski propisi“, br. 31/19 ), po pitanju izrade Odluke o pravima iz socijalne i dječje zaštite, sproveden je postupak javne rasprave na način što je:

* Nacrt Odluke o pravima iz socijalne i dječje zaštite, objavljen kao podlistak u Dnevnom listu „Pobjeda“ dana 17. jula 2024. godine;
* Nacrt Odluke o pravima iz socijalne i dječje zaštite je takođe 17. jula 2024. godine objavljen na internet stranici Glavnog grada Podgorica ([www.podgorica.me](http://www.podgorica.me));
* Nact Odluke o pravima iz socijalne i dječje zaštite, sa Programom javne rasprave, upućeni su na adresu odbornika Skupštine Glavnog grada, mjesnim zajednicama i nevladinom sektoru preko CRNVO.

Gradonačelnica Glavnog grada – Podgorice je Zaključkom broj 01-018/24-4892 od 11. jula 2024.godine, utvrdila Nacrt Odluke o pravima iz socijalne i dječje zaštite i Program javne rasprave, koja je počela 18. jula 2024. godine, a završila se 01. avgusta 2024. godine.

Javnu raspravu u elektronskoj, pisanoj i usmenoj formi sproveo je Sekretarijat za socijalno staranje. U toku javne rasprave, građanima, medijima i ostalim učesnicima data je mogućnost pisanog i usmenog izjašnjavanja i ocjenjivanja uspješnosti javne rasprave putem evaluacionih listića.

Centralna javna rasprava održana je 29. jula 2024. godine, sa početkom u 10,00 časova u pres sali Skupštine Glavnog grada, a u istoj su učestovala 4 učesnika.

Centralnu javnu raspravu, u ime obrađivača, vodila je v.d. Sekretarke Sekretarijata za socijalno staranje dr Ida Kolinović.

U uvodnoj riječi v.d. Sekretarke dr Ida Kolinović je istakla da je važeća Odluka donijeta 2019. godine sa izmjenama i dopunama 2021. godine, a kako je u međuvremenu donijeto i više izmjena i dopuna Zakona o socijalnoj i dječjoj zaštiti, Sekretarijat je ovom odlukom uskladio sve izmjene koje se odnose na prava korisnika.

Pravni osnov za donošenje ove Odluke zasnovan je na odredbama člana 39 i 59 a u vezi sa članom 154 stav 2 i 4 Zakona o socijalnoj i dječjoj zaštiti ("Službeni list Crne Gore", br. 27/13, 01/15, 42/15 47/15, 56/16, 66/16, 01/17, 31/17, 42/17, 50/17), člana 27 tačka 15 Zakona o lokalnoj samoupravi ("Sl. list CG", br. 2/18 i 34/19) člana 24 tačka 15 i člana 54 tačka 2 Statuta Glavnog ("Službeni list Crne Gore - opštinski propisi", br.08/19), kojim je utvrđeno da opština, odnosno Glavni grad, u skladu sa zakonom, učestvuje u obezbjeđivanju uslova i unapređenju djelatnosti: zdravstvene zaštite, obrazovanja, socijalne i dječje zaštite, zapošljavanja i drugih oblasti od interesa za lokalno stanovništvo i vrši prava i dužnosti osnivača ustanova koje osniva u ovim djelatnostima, u skladu sa zakonom.

Nakon uvodnih riječi, data je mogućnost prisutnima za komentare, primjedbe i sugestije na Nacrt odluke, ali ih nije bilo.

Od „Centra za ženska prava“ elektronskim putem je primljen akt br. 86-07/24 od 31.07.2024-godine, sa komentarom:

„ U poglavlju IV, član 21 koji se bavi uslugama iz oblasti socijalne zaštite dodati novi stav **6) koji glasi: tranziciono stanovanje za žene i djecu žrtve rodno zasnovanog nasilja**. U nastavku odluke kroz posebne članove razraditi uslove za ostvarivanje ovog prava“.

Na navedeni komentar Sekretarijat za socijalno staranje daje sljedeće mišljenje:

* Nacrt Odluke o pravima iz socijalne i dječje zaštite je pripremljen u skladu sa Zakonom o socijalnoj i dječjoj zaštiti;
* Tranziciono stanovanje nije definisano Zakonom o socijalnoj i dječjoj zaštiti i pravilnicima iz ove oblasti;
* Posredstvom Sekretarijata za socijalno staranje može se ostvariti pravo na naknadu dijela troškova zakupnine (subvencija za podstanare), koja je nacrtom nove Odluke predviđena da bude u iznosu od 100 eura mjesečno;
* Shodno Odluci o davanju stanova u zakup licima u stanju socijalne potrebe, rješavaju se stambene potrebe socijalno ugroženih pojedinaca i porodica;
* Glavni grad je ustupio prostor Sigurnoj ženskoj kući za uslugu skloništa za žene i djecu žrtve porodičnog nasilja.

Prosječna ocjena o uspješnosti i kvalitetu javne rasprave u svim oblicima iznosi 5.

**SEKRETARIJAT ZA SOCIJALNO STARANJE**